**Feau tāua mo matua i le Vaega 3**

# Faamatalaga e fesoasoani i au fuafuaga mo le Lapataiga Vaega 3

O le a laasia e Niu Sila le Lapataiga Vaega 3 i le 11:59 i le po o le Aso Gafua 27 Aperila.

E moomia lo tatou galulue faatasi o se atunuu e taofi tulaga lamatia e atili pepesi ai le COVID-19.

# Tatou tutū ma finau faatasi

O le a tatou laasia le Lapataiga Vaega 3 mai le Aso Lua 28 Aperila. O le a toe iloilo e le Malo le lapataiga i le vaega lenei i le aso 11 Me. O loo iai pea tulafono e faatapulaa ai le tele o gaioiga e mafai ona tatou faia, i lalo o le Lapataiga Vaega 3. O tagata uma o loo mafai ona faigaluega mai le fale e tatau ona faaauau pea le faigaluega mai le fale. O tamaiti ma tupulaga talavou uma o loo mafai ona aooga mai le fale e tatau ona nonofo ai pea i le fale.

**E tatau ona e nofo i le fale - pe afai e te lē o faigaluega, poo e aoga, fai faamalositino poo fai sau faatau mo mea o moomia e pei o meaai (e aofia ai takeaways) – e tutusa lava ma gaioiga sa faia i le Lapataiga Vaega 4.**

[Lapataiga Vaega 3 - covid19.govt.nz](https://covid19.govt.nz/latest-updates/new-zealand-be-at-alert-level-3-from-tuesday-28-april/) (Alert Level 3-covid19.govt.nz)

O se vaitaimi faigata tele lenei mo i tatou uma. E mafai ona tatou taunuu faatasi i le manuia. Fesootai pea, ma ia e alofa ia te oe lava ma isi. O loo faatino mea uma e aoga amata, aoga ma le Matagaluega o Aoga e mafai ai ona fesoasoani ia te oe ma lau fanau i lenei vaitaimi.

# Nofo i le fale, ma faaauau aoaoga

E moomia pea le faamamao ese ma faatapulaa fesootaiga ma tagata ua mafai ona outou faatasi e tusa ai ma galuega o loo faatino e tineia ai le COVID-19. I lalo o le Lapataiga Vaega 3 e tatau i tamaiti ma matua ona faigaluega ma aooga mai le fale pe a mafai ona faia lea tulaga.

E mafai ona faaauau aoaoga a le fanau e auala atu i le Home Learning TV, o puna'oa ua saunia mo aoaoga mai le fale, ma upega tafailagi a le Learning from Home ma le Ki te Ao Mārama.

<https://learningfromhome.govt.nz/pacific-communities/samoa>

E taitai e le faiaoga aoaoga mo lau tama, ma e te lua galulue faatasi i le faatinoga o aoaoga mai le fale. E faaauau pea ona maua e lau fanau le fesoasoani o loo moomia pe afai ua maitauina e le faiaoga tulaga e moomia ona toe faaleleia ia latou taumafaiga. Fesootai pea ma faiaoga ma faailoa iai ni ou atugaluga.

# O le a tatala aoga amata ma aoga mo i latou o loo moomia ona toe foi i galuega

E lē natia e iai nisi o matua ma ē o loo faia tausiga faapitoa e moomia ona toe foi i galuega. E iai nisi o matua e lē o maua se fesoasoani mo le faatinoga o aoaoga a tamaiti o loo fai i le fale.

**O le a tatala aoga amata ma aoga mo tamaiti ma tupulaga talavou e oo atu i le Tausaga 10**. Ua faia lea tulaga e fesoasoani ai i aiga ua moomia ona toe faatino galuega i nofoaga e ese mai i le fale. E faaauau pea aoaoga mai le fale mo **tupulaga talavou i Tausaga 11-13.**

O loo galulue faatasi aoga amata ma aoga ma le Matagaluega o Aoga ma sui o auaunaga tau soifua maloloina lautele e faamautinoa e mafai e tamaiti uma ona maua pea aoaoga ma o loo malupuipuia nofoaga o loo faatino ai aoaoga e tusa ai ma taiala tau soifua maloloina.

E lē o tatalaina auaunaga mo aoaoga i tua atu o itula aoga i lalo o le Lapataiga Vaega 3. E ono moomia e nisi o aoga ma aoga amata le lava o le taimi e tapena ai a'o lē i toe tatalaina, ma o le a faailoa atu lea tulaga.

E moomia ona iloa e aoga ma aoga amata au fuafuaga poo ai tamaiti o le a toe foi i aoga amata ma aoga, ma tamaiti o loo moomia se auala e feoai ai. E ono fesiligia oe e le aoga poo moomia ona toe foi tamaiti i le aoga poo le aoga amata pe afai ua moomia ona e toe foi i le galuega. Faamolemole aua le faatuai ona faailoa lea tulaga, e fesoasoani ai i tapenaga a aoga.

Manatua, o le a ese faiga e faatino ai aoaoga, pe afai e toe auai i le aoga lau tama. E ono eseese potuaoga ma le faiaoga o le a iai lau tama, ma e ono iai suiga i taimi e amata ma tuua ai le aoga.

Ua fautuaina e sui mai le soifua maloloina lautele e mafai e aoga amata ma aoga e oo atu i le Tausaga 10 ona tatala i lalo o le Lapataiga Vaega 3 auā e mafai ona faatonutonuina lelei nofoaga nei. O lona uiga o le a faamautinoa e aoga o loo usitaia le faamamao ese, faiga sa'o e tumamā lelei ai ma faamaumau fesootaiga o loo faia.

[Faamatalaga i aoaoga i lalo o le Lapataiga Vaega 3– covid19.govt.nz](https://covid19.govt.nz/alert-system/alert-level-3/#education)

<https://education.govt.nz/assets/COVID919-files/Alert-Level-3-FAQs-Samoan-.docx>

**Toe maimoa: Faatalanoaga i le video ma Dr Ashley Bloomfield**

https://livestream.com/accounts/26834806/events/9097573/videos/204903850/player

E tatau i tamaiti ma tupulaga talavou e telē se tulaga lamatia pe a maua i le COVID-19 ona nonofo i le fale ma faaauau aoaoga mai le fale.

Faamolemole nofo i le itumalo o loo e nofo ai. Fealuai tau lava i feoaiga e moomia i totonu ma le va o itumalo o loo e nofo ai, e pei o lou alu i galuega poo le momoli o tamaiti i aoga.

Nofo i le fale pe afai ua e ma'i poo ua ma'i foi lau tama. E toe faafoi lau tama i le fale, pe afai e alu ma'i i le aoga poo le aoga amata. Faamolemole alofia le faaaogā o femalagaiga lautele pe afai o e ma'i poo ma'i foi lau tama, faatalitali iuga o le siaki sa fai mo le COVID-19, poo ua fautuaina le faanofoesea o oe.

***Afai o aoga lau tama i le iunivesite***

I lalo o le Lapataiga Vaega 3, o loo fuafua e faatapulaa meafai e mafai ai ona tatala lotoā i iunivesite. E faaauau pea aoaoga mo le toatele o tamaiti aoga i fafo atu o potuaoga.

<https://education.govt.nz/covid-19/advice-for-tertiary-students/>

# E moomia foi i matua ona tapena se fuafuaga

E te iloa lelei le faiga pito sili ona aogā mo le soifua maloloina, soifua manuia ma tulaga o loo iai lau fanau ma lou aiga. I lalo o le Lapataiga Vaega 3 e mafai ona faaopoopo nisi tou te nonofo faatasi - peitai ia tausi pea le toalaiti tou te nonofo. E mafai ona faaopoopo tagata tou te nonofo faatasi, o se tasi e maua ai le fesoasoani pe a e faigaluega poo se tasi na te vaaia aoaoga a le fanau mai le fale.

**Lisi o galuega faatino mo matua e sauni ai mo le Lapataiga Vaega 3**

**E tatau foi ona fuafua lelei matua.**

E te silafia lelei lava e oe tulaga e tumau ai le malupuipuia ma le soifua maloloina lelei o lou aiga ma lau fanau. I le Alert Level 3, e mafai ona fa’ato’atele teisi atu nisi e feso’ota’i iai lou aiga, ae tautuana ia malupuipuia pea. Ia feso’ota’i i tagata e mafai ona lagolagoina lou aiga pe a e faigaluega, pe e mafai foi ona fesoasoani e va’ai le fanau, ae o fai a latou meaa’oga i le fale

**Ia malupuipuia:**

* Nofo i le fale pe afai e te gasegase pe gasegase foi lou alo. O fanau e o mama’i i le a’oga, e toe fa’afo’i mai i le fale.
* O le tamaitiiti e ma’i pe fa’aletonu lona malosi, e tatau lava ona nofo e fai ana meaa’oga i le fale.
* ‘Aua le fa’aaogaina pasi ma auala o feoa’iga lautele, pe afai e te gasegase pe gasegase foi lou alo.

**Ia galulue fa’atasi ma fetufaa’i tiute:**

* Ia fa’aauau pea ona e galue mai le fale (pe a’oa’oina foi) pe a mafai.
* Afai o le a e toe fo’i e te faigaluega:
	+ Ia fa’aitiitia pea tagata e te feso’ota’i iai. Aumai nisi o lou aiga e mafai ona lagolagoina oe e va’ai lau fanau i a latou meaa’oga i le fale, ae o e faigaluega.
	+ Aumai na o tagata e te silafia e malupuipuia ai lou aiga.
* Afai o le a toe foi lou alo i le a’oga, e tatau ona sauni le a’oga. Latou te feso’otai mai e:
	+ Ta’u mai po’o afea e toe amata ai le a’oga.
	+ Ta’u mai pe e tatau ona alu atu lou alo i le a’oga pe leai.
	+ Ta’u mai tulaga o auala o fanau e o atu ai i le a’oga ma toe foi mai ai i le fale.
	+ Ta’u mai taimi e momoli atu ai fanau, ma toe aumai ai i le fale.
* Ia siaki i le a’oga pe e tatau ona avatu se mea’ai a lou alo.

**Afai e toe vave alu lou alo i le a’oga:**

* E matua taua tele le tumama:
	+ Fa’amanatu i lou alo le taua tele o le tumama – fufulu ma solo mama lelei lima, ia tale agai i le ogalima, ‘aua le loteina foliga, ma ia fa’aaoga fagu (sanitizer) vaila’au e fa’amama ai lima.
	+ Ta’u iai o le a matua fa’amamaina o latou potu a’oga.
	+ Fa’amatala iai le taua o le ‘aua le tufatufaina a latou vaiinu po’o mea’ai i isi tamaiti i le a’oga.
	+ Afai e fesili mai lou alo e uiga i mea tali foliga (masks) ia fa’amalamalama iai e mafai lava ona fai e le tamaititi pe a mana’o ai ina ia puipuia, po’o se aganu’u foi a latou.
* Tulaga i le alu ma le foi mai o lou alo i le a’oga:
	+ Fa’amatala iai le taua o le taunu’u atu ma le alu ‘ese mai i le a’oga i le taimi fa’atapula’aina.
	+ Afai e te momoliina pe aumai foi lou alo mai i le a’oga, ia fa’amatala iai e ono alu na o ia i totonu o le a’oga pe a tu le ta’avale, ona e fa’asa ona toe alu so’o se isi i totonu, ona o puipuiga.
	+ Afai e talafeagai ai, fa’amatala iai le tulafono o le 1 mita (1 meter rule) i feoa’iga a le a’oga.
* O le a le toe tutusa tulaga o a’oga e pei ona masani ai:
	+ Ta’u i lou alo o le a le toe tutusa le faiga o vasega i le a’oga. Atonu e ‘ese le potu o le a galulue ai, ma ‘ese foi ni tamaiti latou te galulue fa’atasi.
	+ Ta’u iai atonu o le a ‘ese foi le teuina ma le faiga o potu a’oga.
	+ Ta’u iai o le a tumau pea lona nofoaga i taimi uma e iai i le a’oga, e le mafai ona sifi i se isi mea, ma e le nofo foi se isi tamaititi i lona nofoa, tusa lava pe le a’oga. E tatau lea faiga aua a pesi le fa’ama’i i totonu o le a’oga, o le a iloa lelei po’o ai le tamaititi na mafua mai ai ona o lona nofoaga (contact tracing.)
	+ Ta’u iai tulafono o kulupu po’o vaevaega o le a iai i le a’oga (school bubbles.) Ia TASI le mita le vavamamao ma le isi tamaititi i taimi uma, fufulu mama lima i taimi uma, ‘aua le alu fua i se isi kulupu po’o se isi vaega, e te nofo ai lava i lau kulupu i taimi uma.
	+ Fa’amanatu i lou alo e tatau ona LUA mita lona vavamamao mai i isi tamaiti e le iai i le latou kulupu (bubble.)
	+ Ta’u iai o le a galulue fa’atasi ma isi tamaiti o le latou vasega e le’o o atu i le a’oga i luga o le komepiuta (on line distance learning.)
	+ Fa’amanatu iai e le mafai ona fa’aaogaina malae e ta’a’alo ai.
	+ Ta’u iai o le tulafono e uiga i le LUA mita (2 meter rule) e fa’aaoga i so’o se ta’aloga i vasega atoa ma le malologa.

**Afai e fa’aauau pea le a’oga a lou alo mai i le fale:**

* O lona faia’oga e ta’ita’ia lea vaega. Ia e silafia galuega a lou alo o avatu e le faia’oga i le komepiuta mo lea aso ma lea aso po’o lea vaiaso ma lea vaiaso.
* Siaki polokalame nei o lo’o alu atu i le TV mo tamaiti: Home Learning TV / polokalame o le Papa Kainga TV. Va’ai ni vaega o ia polokalame e fiafia iai lou alo. E le totogia nei polokalame o lo’o alu atu i le TVNZ channel 2+1, TVNZ on Demand, ma le Sky Channel 502.
* I so’o se taimi, fuafua lelei lava lou aso po’o lou vaiaso ma lau fanau ma lou aiga. Ia manatua mea nei:
	+ O ni mea ia fai fa’atasi pea e lou aiga i taimi uma (family routines.)
	+ O a mea e fai fa’atasi e lou aiga, ae o a mea e fai e le tagata lava ia?
* Ia feso’ota’i pea ma le faia’oga o lou alo, ia fesili iai pe a iai se mea e te fia malamalama ai.

**Mo matua ma nisi o le aiga o lo’o fesoasoani i meaa’oga a le fanau:**

* Siaki le polokalame o le leitio o le Talanoa Ako

https://learning fromhome.govt.nz/pacific-communities/talanoa-ako-radio

Va’ai po’o a taimi e fa’asamoa mai ai ona fa’alogologo lea iai. Ia va’ai le App ma fa’alogologo i le leitio 531 PI, pe matamata foi i ni fa’asalalauga tu’usa’o (livestream) i nisi o alaleo o le pasefika (Pacific Media Network) po’o le facebook foi.

* Manatua ia e nofo lelei i le fale i taimi uma. Ia e alofa i isi ma ia outou galulue fa’atasi. Ia fa’aauauina pea lou lagolagoina o le a’oa’oina o lou alo mai i le fale, ma ia outou maua le loto gatasi. O tatou o le ‘autau e lima miliona tagata ae tasi le loto, ma e tatou te manumalo fa’atasi pea lava i lenei fa’afitauli.
* Ia feso’ota’i mai i le Covid-19 FAQ page mo ni fesili taua ma tali o lo’o iai, e ono fesoasoani tele ia te oe.

<https://education.govt.nz/assets/COVID919-files/Alert-Level-3-FAQs-Samoan-.docx>

**O le a iai pea nisi vaega e fa’alauiloa atu.**

O le a fesoasoani malosi pea le matou aufaigaluega mo itumalo ta’itasi, e lagolago a’oga mo a latou fuafuaga i lenei vaitaimi. E aofia i lenei fesoasoani le lagolagoina o a’oga e feso’ota’i pea ma matua ma aiga, atoa ai foi ma ni fa’asalalauga o mea e tatau ona silafia e le lautele, i so’o se auala o le TV, leitio, ma nisi alaleo.

O lenei itulau, o le website a le Government Covid-19, ma le website a le Education, o lo’o iai pea mea uma ua fa’atoa uma ona fuafuaina. Fa’amolemole ia siaki pea i taimi uma.

Government Covid-19 website

Ministry of Education Covid-19 page